2025-10-09T12:47:03+02:00

Athene Sweater strikkes oppefra og ned med mønsterstrik. Øverste del af bærestykket strikkes ensfarvet. Den mønsterstrikkede del af sweateren strikkes rundt på rundpind, så der klippes op til ærmer. Du kan også strikke den mønsterstrikkede del af bærestykket frem og tilbage på rundpind, så du ikke skal klippe op.

Først strikkes øverste del af ryggen frem og tilbage, idet hældning af skuldrene formes med vendepinde. Herefter strikkes skuldrene hver for sig frem og tilbage på rundpind. Disse samles fortil for at danne forstykke. Forstykke og ryg samles til krop, og der slås klippemasker op i hver side, så der kan strikkes rundt i mønsterstrik, til ærmegabet er dannet. Herefter strikkes kroppen rundt uden klippemasker, og afsluttes med en ribkant forneden. Ærmerne strikkes ud fra opsamlede masker langs ærmeåbningen, efter at der er klippet op til ærmerne. Halsens ombukkede halskant strikkes til sidst ud fra opsamlede masker.

Vær opmærksom på, at mønsterstrik ofte skal strikkes på en 0,5-1 mm tykkere pindestørrelse end ensfarvet glatstrik. Lav derfor en strikkeprøve i både mønsterstrik og ensfarvet glatstrik, inden du går i gang. Du kan bruge diagrammet til ærmer på side 12 til strikkeprøven.

Størrelsesguide

Athene Sweater bør have et bevægelsesrum (positive ease) på ca. 20 cm i de mindste størrelser men gradvist mindre i de større størrelser. Størrelserne XXS (XS) S (M) L (XL) 2XL (3XL) 4XL (5XL) svarer til et brystmål målt på egen krop på 75-80 (80-85) 85-90 (90-95) 95-100 (100-110) 110-120 (120-130) 130-140 (140-150) cm. Målene på den færdige sweater er angivet på forsiden af opskriften. Bemærk: Disse mål gælder kun, hvis strikkefastheden overholdes. Mål dig selv, inden du går i gang med at strikke, for at vurdere hvilken størrelse, der vil passe dig bedst. Hvis du fx måler 95 cm rundt om brystet (eller det bredeste sted på din krop), bør du strikke en str. M. En sweater i str. M har overvidden 115 cm og vil i nævnte eksempel give et bevægelsesrum (positive ease) på 20 cm. Målskema kan findes her.

Størrelser: XXS (XS) S (M) L (XL) 2XL (3XL) 4XL (5XL)

Sweaterens overvidde: 100 (105) 110 (115) 120 (130) 135 (145) 150 (160) cm

Længde: 54 (55) 57 (58) 59 (61) 63 (66) 67 (68) cm målt midt bag uden halskant

Strikkefasthed: 20 masker x 27 pinde i glatstrik på pind 4 mm = 10 x 10 cm

20 masker x 26 pinde i mønsterstrik på pind 4,5 mm = 10 x 10 cm

Vejledende pinde: Rundpind 4 mm (40, 60 og 80 og/eller 100 cm), rundpind 4,5 mm (80 og/eller 100 cm), rundpind 3,5 mm (40 og 80 og/eller 100 cm), strømpepinde 3,5 mm, 4 mm og 4,5 mm (medmindre der strikkes med Magic Loop-teknik)

Materialer: Bundfarve (lys): 300 (300) 350 (350) 400 (400) 450 (450) 500 (500) g Isager Soft fra Isager Yarn (50 g = 125 m)

Mønsterfarve (mørk): 200 (200) 200 (200) 200 (250) 250 (250) 250 (300) g Isager Soft fra Isager Yarn (50 g = 125 m)

Opskriften er udarbejdet som en del af Isager Archives 2.

Sværhedsgrad:: ★ ★ ★ ★ ★ (5 ud af 5)

Se klassifikationen af sværhedsgrad her.

Opskriften sendes som PDF-fil til din mail.

Den beige og sorte Athene Sweater er strikket i Isager Soft fra Isager i farverne E6S og 30.